Na temelju članka 30. st.2. Zakona o komunalnom gospodarstvu („Narodne novine“, broj 68/18, 110/18 i 32/20) direktor trgovačkog društva Gradski parking d.o.o. dana 12. kolovoza 2022. godine, donosi

***OPĆE UVJETE***

***isporuke komunalne usluge komunalnog linijskog prijevoza putnika***

***I. OPĆE ODREDBE***

*Članak 1.*

*Ovim Općim uvjetima isporuke komunalne usluge komunalnog linijskog prijevoza putnika (u daljnjem tekstu: Opći uvjeti) utvrđuju se uvjeti obavljanja komunalne usluge prijevoza putnika, međusobna prava i obveze isporučitelja i korisnika usluge, tarifne zone te način mjerenja, obračuna i plaćanja isporučene komunalne usluge, a sve u skladu s Ugovorom o javnoj usluzi prijevoza putnika u cestovnom prometu na području grada Šibenika.*

*Prijevozom putnika u smislu ovih Općih uvjeta smatra se javni linijski prijevoz putnika na području grada Šibenika, odnosno na području na kojem isporučitelj obavlja komunalnu uslugu prijevoza (dalje u tekstu: područje prijevoza).*

*Trgovačko društvo Gradski parking d.o.o. Šibenik, Draga 14, OIB: 87342329948 (dalje u tekstu: Prijevoznik) komunalnu uslugu prijevoza isporučuje na području grada Šibenika.*

*Članak 2.*

*Bitni pojmovi u smislu ovih Općih uvjeta jesu:*

* *Komunalni linijski prijevoz putnika (u daljnjem tekstu: prijevoz) je javni cestovni prijevoz putnika na linijama unutar zona koje se utvrđuju sukladno članku 5. ovih Općih uvjeta, a uključuje prijevoz putnika i njihovih osobnih stvari odgovarajućim autobusima (u daljnjem tekstu: vozilo), na određenim relacijama, po unaprijed utvrđenom voznom redu i uz unaprijed utvrđenu i objavljenu cijenu usluge,*
* *Linija javnog prijevoza je relacija ili skup relacija odvijanja prijevoza od početnog do završnog stajališta*
* *Korisnik prijevoza je osoba koja s Gradskim parkingom d.o.o. ugovara korištenje prijevoza kupnjom odgovarajuće putne karte ili je ostvarila pravo na prijevoz bez putne karte ili subvencionirano korištenje prijevoza*
* *Valjana putna karta je karta iz koje je vidljivo da je prijevoz plaćen za zonu i razdoblje u kojima se prijevoz koristi,*
* *Putnik je osoba koja se nalazi u vozilu*
* *Ovlaštena osoba je vozač vozila i kontrolor, koji prilikom obavljanja službe moraju imati istaknutu posebnu oznaku.*

***II. UVJETI OBAVLJANJA USLUGE PRIJEVOZA PUTNIKA I MEĐUSOBNA PRAVA I OBVEZE PRIJEVOZNIKA I KORISNIKA USLUGE***

*Članak 3.*

*Trgovačko društvo Gradski parking d.o.o. prijevoz isporučuje sukladno zakonu kojim se uređuje komunalno gospodarstvo, propisima o prijevozu u cestovnom prometu, Ugovorom o javnoj usluzi prijevoza putnika u cestovnom prometu na području Grada Šibenika te ovim Općim uvjetima.*

*Članak 4.*

*Za isporuku prijevoza TD Gradski parking d.o.o. mora se koristiti sa:*

*- odgovarajućim vozilima*

*- autobusnim stajalištima javnog prometa (u daljnjem tekstu: stajalište), okretištima te*

*prostorima za prihvat i opremanje vozila i putnika*

*- građevinama ili prostorima za smještaj i održavanje vozila kad ista nisu u prometu (u*

*daljnjem tekstu: garaža)*

*- opremom, priborom i alatom za osnovno održavanje vozila*

*- te mora raspolagati odgovarajuće osposobljenim radnicima*

*Članak 5.*

*Prijevoz se obavlja odgovarajućim autobusima, na unaprijed utvrđenim linijama unutar zona, prema utvrđenom voznom redu, uz unaprijed određenu tarifu.*

*Administrativno područje grada Šibenika, podijeljeno je u sljedeće tarifne zone:*

***-I. Zona:*** *koju čini dio prometnog područja u području prijevoza; naselja Šibenik i Brodarica*

***-II. Zona:*** *koju čini dio prometnog područja u području prijevoza; naselja Jadrija, Bogdanovići, Donje Polje, Jurasi, Dubrava kod Šibenika, Rakovo selo, Ribnik, Zaton, Jadrtovac, Protege, Tromilja, Žaborić, Danilo Biranj, Grebaštica, Gradina, Lozovac, Raslina ii Vrpolje*

***-III. Zona:*** *koju čini dio prometnog područja u području prijevoza; naselja Bedrice, Čvrljevo, Konoba, Konjevrate, Brnjača, Danilo Gornje, Goriš, Podine, Radonić, Boraja, Slivno, Vrcići, Lepenica, Perković, Vrsno i Sitno*

*Korištenjem usluge Prijevoznika, putnik prihvaća tarifne odredbe na području prijevoza.*

*Članak 6.*

*Svaka linija javnog gradskog prijevoza mora imati vozni red. Vozni red utvrđen je Ugovorom o javnoj usluzi prijevoza putnika u cestovnom prometu na području Grada Šibenika zaključen između Grada Šibenika i TD Gradski parking d.o.o. Tarifne zone, linije i vozni red objavljuju se na oglasnoj ploči i mrežnim stranicama Prijevoznika.*

*Vozni red mora sadržavati:*

* *naziv odnosno tvrtku Prijevoznika*
* *naziv i broj linije,*
* *naziv i redoslijed stajališta sa vremenom prolaska autobusa,*
* *režim rada linije (radni dan, subota, nedjelja, blagdan),*
* *vrijeme polaska i dolaska na početno-završna stajališta*

*Članak 7.*

*Autobusno stajalište je prostor namijenjen za zaustavljanje vozila radi ulaza i izlaza putnika. Lokacija stajališta, tehnički normativi, te minimalni uvjeti koje moraju ispunjavati stajališta na javnim cestama izvan naselja i na dijelu ceste u naselju, utvrđeni su Pravilnikom o autobusnim stajalištima.*

*Članak 8.*

*Vozila su dužna zaustavljati se na svim autobusnim stajalištima svoje linije.*

*Članak 9.*

*Prijevoznik se obvezuje izvršiti prijevoz za korisnike prijevoza sukladno propisima i pravilima struke.*

*Članak 10.*

*Kupnjom putne karte, sklapa se ugovor o isporuci prijevoza sa TD Gradski parking d.o.o.*

*Sklapanjem ugovora iz stavka 1. ovog članka, korisnik prijevoza prihvaća odredbe ugovora o isporuci prijevoza utvrđene ovim Općim uvjetima.*

*Članak 11.*

*Način ulaska u vozilo i izlaska iz vozila na stajalištima određuje Prijevoznik ovisno o načinu naplate usluge.*

*Ulaz i izlaz putnika dopušten je samo na stajalištu dok je vozilo zaustavljeno, osim u slučaju većih zastoja u odvijanju prometa.*

*Do zaustavljanja vozila na stajalištu, kao i prije polaska vozila sa stajališta i u tijeku vožnje, sva vrata na vozilu moraju biti zatvorena.*

*Članak 12.*

*Vozila kojima se obavlja prijevoz putnika trebaju biti prije dnevnog upućivanja u promet kao i tijekom dana uredna odnosno očišćena i prozračena.*

*Članak 13.*

*Unutrašnjost vozila mora biti osvijetljena na propisani način.*

*Članak 14.*

*Vozila Prijevoznika moraju biti obilježena brojem linije, oznakom cilja vožnje, odnosno relacijom kretanja vozila i garažnim brojem.*

*Članak 15.*

*Cilj vožnje, odnosno linija kretanja, označava se: brojem linija, nazivom početnog i krajnjeg stajališta u smjeru kretanja ili nazivom samo krajnjeg stajališta u smjeru kretanja.*

*Vozilo mora imati na prednjoj i na desnoj bočnoj strani oznaku cilja vožnje, odnosno relacije kretanja te broja linije.*

*Oznake iz ovog članka mogu biti izvedene u obliku natpisnih ploča ili displeja.*

*Na bočnim stranama vozila mora biti obilježen naziv ili znak Prijevoznika.*

*Članak 16.*

*Ulaz i izlaz mora biti jasno i vidljivo označen s vanjske i unutarnje strane vozila.*

*Članak 17.*

*Oblik, boja i veličina brojeva i slova, grafičkih i tekstualnih prikaza u i na vozilu i na stajalištu moraju biti izvedeni na način da su vidljivi i razumljivi korisnicima usluga.*

*Članak 18.*

*Prijevoznik je dužan u vozilu označiti jedno mjesto namijenjeno za osobe s invaliditetom.*

*Članak 19.*

*Putnik u vozilu smije zauzeti jedno sjedeće ili stojeće mjesto.*

*Osobe s invaliditetom, starije i nemoćne osobe te trudnice u vidljivom stupnju trudnoće imaju prednost pri ulasku u vozilo i pri pristupu mjestu za sjedenje.*

*Članak 20.*

*Za prijevoz se koriste putne karte.*

*Putnik je dužan odmah po ulasku u vozilo validirati putnu kartu na uređaju Prijevoznika.*

*Cijene putnih karata utvrđene su Cjenikom usluga TD Gradski parking d.o.o.*

*Putnik bez putne karte, dužan je ulaskom u vozilo, bez posebnog poziva u vozilu Prijevoznika kupiti jednokratnu putnu kartu i za plaćanje osigurati sitan novac. Kartu kupljenu kod vozača nije potrebno validirati, jer je na njoj utisnuto vrijeme početka putovanja.*

*Putnik (korisnik usluge) mora za vrijeme vožnje imati ispravnu putnu kartu koju je dužan na zahtjev vozača ili druge ovlaštene osobe prijevoznika predočiti radi kontrole.*

*Putnik je dužan putnu kartu, sačuvati neoštećenu do kraja putovanja. U protivnom će se smatrati da putnik koristi uslugu Prijevoznika bez valjane putne karte.*

*Vozač vozila Prijevoznika ne smije primiti na prijevoz osobu putnika koji nema putne karte ili neispravnu putnu kartu.*

***III. VRSTE PUTNIH KARATA, STRUKTURA KARATA I UVJETI IZDAVANJA I PRODAJE***

*Članak 21.*

*Putne karte mogu biti: papirnate karte, vrijednosne karte te pretplatne putne karte za beskontaktno plaćanje zajedno s plaćanjem preko mobilne aplikacije. U slučaju kupnje karte kod vozača izdaje se papirnata karta.*

*Članak 22.*

*Vrsta, izgled i oblik putnih karata utvrđuju se kako slijedi:*

***Vrijednosna putna karta –*** *Plastična (jednokratna) putna karta sa ugrađenim čipom, veličine bankovne kartice i sa utisnutim slijedećim podacima: naziv Prijevoznika, naziv karte i serijski broj karte.*

***Papirnata karta -*** *Papirnata putna karta sa utisnutim slijedećim podacima: naziv Prijevoznika, naziv karte, datum i vrijeme prodaje, cijena i tarifna zona za koju je namijenjena, a može biti jednokratna, dnevna i trodnevna.*

***Mjesečna pretplatna putna karta -*** *Plastična putna karta sa ugrađenim čipom, veličine bankovne kartice i sa utisnutim slijedećim podacima: naziv Prijevoznika, naziv karte, serijski broj karte, slika putnika, ime i prezime putnika, a može biti:*

* *građanska/radnička,*
* *učenička/studentska i*
* *umirovljenička/socijalna,*

**Karta na mobilnoj aplikaciji -** *Jednokratna elektronička karta u obliku QR koda*

*Mjesta za izradu, prodaju i nadoplatu putnih karata nalaze se u uredu Prijevoznika, odnosno na autobusnom kolodvoru Šibenik i na području Tržnice.*

*Kupovina i nadoplata vrijednosnih putnih karata moguća je putem mobilne aplikacije.*

*Prilikom prve kupnje vrijednosne i pretplatne putne karte, osim vrijednosti za vožnju, plaća se i trošak izrade, sukladno Cjeniku.*

*Prilikom kupnje vrijednosnih karata preko mobilne aplikacije, nema troška izrade kartice.*

*Članak 23.*

*Struktura putnih karata:*

1. ***Jednokratna karta***
   1. *Karta koja vrijedi 90 minuta za vožnju u komunalnom autobusnom prijevozu nakon validacije na aparatu ili nakon kupnje kod vozača,*
   2. *Karta se prodaje za zonu 1, 2 i 3.*
   3. *Jednokratnom kartom ostvaruje se pravo na vožnje u zoni za koju je kupljena karta.*
   4. *Jednokratnom kartom moguć je prelazak iz više u nižu zonu, ali ne i obratno.*
   5. *Omogućeno je kretanje u svim smjerovima i moguće je presjedanje na različite komunalne autobusne linije unutar područja prijevoza,*
   6. *Cijena vožnje oduzima se od salda kartice prilikom svake validacije vrijednosne kartice ili prilikom kupovine karte preko mobilne aplikacije.*
   7. *Jednokratnu kartu moguće je kupiti kod vozača prema cijeni propisanoj Cjenikom.*
2. ***Dnevna karta***
   1. *Karta koja vrijedi za neograničen broj vožnji korisnika karte u razdoblju od jednog kalendarskog dana u danu kada je karta validirana.*
   2. *Karta se prodaje za zonu 1, 2 i 3.*
   3. *Dnevnom kartom ostvaruje se pravo na vožnje u zoni za koju je kupljena karta.*
   4. *Dnevnom kartom mogući je prelazak iz više u nižu zonu, ali ne i obratno.*
   5. *Korisnici plaćaju usluge prijevoza za taj dan unaprijed i na taj način stječu pravo na neograničen broj vožnji unutar jednog kalendarskog dana.*
3. ***Trodnevna karta***
   1. *Karta koja vrijedi za neograničen broj vožnji korisnika karte u razdoblju od tri kalendarska dana od dana kada je karta validirana.*
   2. *Karta se prodaje za zonu 1, 2 i 3.*
   3. *Trodnevnom kartom ostvaruje se pravo na vožnje u zoni za koju je kupljena karta.*
   4. *Trodnevnom kartom mogući je prelazak iz više u nižu zonu, ali ne i obratno.*
   5. *Korisnici plaćaju usluge prijevoza za tri kalendarska dana unaprijed na taj način stječu pravo na neograničen broj vožnji u navedenom periodu.*
4. ***Pretplatna karta***
   1. *Pretplatne karte vrijede za neograničen broj vožnji korisnika karte unutar 30 dana od dana izrade.*
   2. *Pretplatne karte nemaju zonske podjele, odnosno istom pretplatnom kartom omogućeno je putovanje u svim tarifnim zonama na području prijevoza.*
   3. *Putnik je dužan validirati pretplatnu kartu prilikom ulaska u vozilo. U protivnom, smatra se da je karta nevažeća.*
   4. *Prilikom kupovine/izrade pretplatničkih karata, korisnik mora predočiti dokaz koji potvrđuje njegov status na temelju čega će se omogućiti kupovina pretplatničke karte po povlaštenoj cijeni odgovarajuće kategorije.*
   5. *Podjela pretplatnih karata je sljedeća:*
      1. ***Građanska/radnička:*** *Pretplatna karta za stanovnike grada Šibenika putem koje im se omogućava neograničen broj vožnji karte unutar 30 dana od dana izrade (pretplatna karta može se kupiti samo uz potvrdu o boravištu ili prebivalištu na području grada Šibenika)*
      2. ***Učenička/studentska:*** *Pretplatna karta za neograničen broj vožnji korisnika unutar 30 dana od dana izrade za sve osnovnoškolske i srednjoškolske učenike te studente na području grada Šibenika (pretplatnu kartu moguće je kupiti samo uz dostavu potvrde o redovitom upisu u školu/fakultet na području Grada Šibenika)*
      3. ***Umirovljenička/socijalna:*** *Pretplatna karta za umirovljenike ili za socijalno ugrožene skupine na području Grada Šibenika (pretplatnu kartu moguće je kupiti uz potvrdu o statusu umirovljenika ili na temelju imovinskog cenzusa.)*

*Pretplatne karte se mogu kupiti unaprijed za više mjeseci.*

***IV. NAČIN MJERENJA, OBRAČUNA I PLAĆANJA PRIJEVOZA***

*Članak 24.*

*Cijene putnih karata određuje Prijevoznik uz suglasnost Gradonačelnika, prema izračunima koje uključuju:*

*- Prijevoznu potražnju,*

*- Postojeće troškove prijevoza,*

*- Prijevozni potencijal područja obuhvata i*

*- Strukturu korisnika*

*Članak 25.*

*Cjenik, ostali akti i informacije koje se odnose na način obračuna i plaćanja usluge prijevoza, objavljeni su na mrežnim stranicama Prijevoznika* [*www.gradski-parking.hr*](http://www.gradski-parking.hr)*.*

***V. NAČIN UPOTREBE PUTNIH KARATA***

*Članak 26.*

*Putnik koji koristi beskontaktnu putnu kartu, kako bi ostvario pravo na pojedini prijevoz, mora ulaskom u vozilo registrirati pravo na prijevoz. Validacija putovanja izvršava se pomoću beskontaktne komunikacije između vrijednosne kartice na koju korisnik dodaje novac ili pretplatne vrijednosne karte i validatora koji se nalazi u vozilu prilikom čega se automatski odgovarajuća cijena karte oduzima od salda kartice ili se registrira prijevoz na pretplatničkoj putnoj karti.*

*Kartu kupljenu kod vozača nije potrebno validirati već njezino trajanje počinje od trenutka izdavanja karte.*

*Način validacije mobilnom aplikacijom obavlja se skeniranjem QR koda generiranog iz mobilne aplikacije na skener validatora.*

*Papirnata karta kupljena izvan vozila poništava se na validatoru prilikom ulaska u vozilo.*

*U slučaju da se autobus nalazi u jednoj zoni, a putnik želi ostvariti prijevoz u drugu zonu, prije validiranja potrebno je da putnik odabere zonu prijevoza pritiskom na odgovarajuće dugme uređaja, koji označuje tarifnu zonu unutar koje se prijevoz želi ostvariti.*

*Kod validacije papirnatih karata nije potreban odabir zone jer se karte kupuju isključivo po zonama.*

*Više tarifne zone pokrivaju naknadu prijevoza u nižim tarifnim zonama. Odnosno, ako je putnik validirao kartu u zoni 3, ostvaruje pravo prijevoza u zoni 2 i 1.*

*Uređaj za registriranje putnih karata u vozilu razlikuje valjanu od nevaljane registracije beskontaktnih putnih karata i to signalizira različitim zvučnim i svjetlosnim signalom, te porukom na ekranu.*

***VI. PRIJEVOZ BEZ PUTNE KARTE***

*Članak 27.*

*Pravo na prijevoz bez putne karte imaju:*

*- Djeca do navršene šeste godine života, u pratnji odraslih,*

*- Djelatnici policije u odori prigodom obavljanja službenih zadaća,*

*- Djelatnici vojne policije u odori prigodom obavljanja službenih zadaća i*

*- Komunalni i prometni redari u službenoj odjeći prigodom obavljanja službenih zadaća*

***VII. NAPLATA PRIJEVOZA PUTNICIMA BEZ ISPRAVNE PUTNE KARTE***

*Članak 28.*

*Putnik je dužan na traženje putnu kartu predati na uvid ovlaštenoj osobi Prijevoznika (Kontroloru ili drugim ovlaštenim djelatnicima), koji mogu biti odjeveni u službenu ili građansku odjeću, a dužni su putniku na njegov zahtjev predočiti iskaznicu Prijevoznika iz koje je vidljiva njihova ovlast za obavljanje kontrole.*

*Radi utvrđivanja ispravnosti karte za jednu vožnju Kontrolori i druge ovlaštene osobe Prijevoznika provjeravaju utisnute podatke i to: datum i vrijeme kupnje, cijenu i tarifnu zonu, liniju i ostale relevantne podatke.*

*Radi utvrđivanja ispravnosti beskontaktnih putnih karata, kontrolori i druge ovlaštene osobe Prijevoznika, koriste ručne kontrolne uređaje provjeravajući podatke zapisane na beskontaktnoj putnoj karti.*

*Putnik za kojeg se u vrijeme putovanja, izvršenom kontrolom utvrdi da nema putne karte ili ima neispravnu putnu kartu, snosi posljedice opisane u članku 29. ovih Općih uvjeta.*

*Članak 29.*

*Neispravnom putnom kartom smatra se:*

* *Putna karta kojoj je isteklo vrijeme korištenja,*
* *Putna karta koja se koristi u tarifnoj zoni prijevoza za koju nije namijenjena,*
* *Putna karta na kojoj su neovlašteno mijenjani, brisani, dodavani ili precrtavani podaci,*
* *Putna karta koja je krivotvorena u bilo kojem dijelu,*
* *Putna karta oštećena u toj mjeri da nisu jasno vidljivi podaci koje putna karta sadrži,*
* *Beskontaktna putna karta mehanički ili elektronski oštećena u toj mjeri da nisu dostupni podaci koje karta sadrži,*
* *Beskontaktna putna karta koju koristi osoba čiji osobni podaci nisu na njoj,*
* *Beskontaktna putna karta koja nije valjano registrirana ulaskom u vozilo.*

*Ako se kod putnika utvrde prethodno opisane okolnosti, putnik je dužan Kontroloru ili drugoj ovlaštenoj osobi Prijevoznika dati podatke o svom identitetu davanjem na uvid svoje osobne iskaznice ili druge isprave kojom se identitet može nedvojbeno utvrditi.*

*Nakon izvršene identifikacije Kontrolor ili druga ovlaštena osoba Prijevoznika, u slučaju neispravnosti putne karte, proglasiti će istu nevažećom, a putnika u njenom posjedu uputiti da napusti autobus ili kupi putnu kartu u vozilu kako bi nastavio dalje putovanje do odredišta, prethodno uručivši mu Obavijest putniku o kaznenim uvjetima.*

*Članak 30.*

*Ako putnik ne posjeduje gotovinu ili valjanu vrijednosnu putnu kartu ili ne želi kod vozača kupiti putnu kartu, Kontrolor ili druga ovlaštena osoba Prijevoznika onemogućiti će mu daljnje korištenje usluge prijevoza iskrcavanjem iz vozila na prvom nadolazećem autobusnom stajalištu. Kontrolor ili druga ovlaštena osoba Prijevoznika može za gotovinu na licu mjesta naplatiti kaznu u visini određenoj Cjenikom za što izdaje račun.*

*Račun za plaćenu kaznu pored visine kazne sadrži: datum, vrijeme i liniju na kojoj je naplaćena kazna.*

*Prijevoznik može protiv putnika, ako u roku od 3 dana ne plati kaznu sukladno prethodno navedenom, provesti odgovarajući sudski postupak kod stvarnog nadležnog suda, ako se utvrdi da se putnik služi krivotvorenom putnom kartom ili sudjeluje u izradi ili stavljanju u opticaj takvih karata.*

*Članak 31.*

*U vozilima nije dozvoljeno uzimati na prijevoz:*

* *vatreno oružje, eksplozivne ili lako zapaljive tvari ili predmete,*
* *predmete koji mogu ozlijediti, onečistiti, oštetiti ili uznemiriti putnike u vozilu i prometno osoblje.*

*Iznimno od stavka 1. podstavka 1. ovog članka, dozvoljeno je pripadnicima policije i hrvatske vojske, kada obavljaju službene zadaće, nošenje kratko-cijevnog naoružanja i to na način utvrđen posebnim propisima.*

*Članak 32.*

*Putnicima je zabranjeno:*

* *koristiti uslugu prijevoza bez putne karte ili s neispravnom putnom kartom,*
* *unositi u vozilo predmete koji mogu povrijediti druge putnike, oštetiti i uprljati vozilo, ili unositi životinje suprotno odredbama ovih Općih uvjeta*
* *ometati prometno osoblje i druge ovlaštene djelatnike prijevoza u obavljanju službe,*
* *bacati otpatke i oštećivati vozilo i njegove oznake,*
* *pušiti u vozilu,*
* *zadržavati se u vozilu na mjestima gdje se ometa: naplata i kontrola vozne karte, odnosno ulaz i izlaz iz vozila ili onemogućava smještaj putnika u vozilu,*
* *ulaziti u vozilo kad vozač vozila objavi da vozilo ne prima putnike ili da je već popunjeno,*
* *onemogućavati otvaranje i zatvaranje vrata, kao i nasilno otvarati vrata na vozilu*
* *ulaziti i izlaziti iz vozila u pokretu, hvatati se ili voziti na vanjskom dijelu vozila.*

*Članak 33.*

*U vozila Prijevoznika ne smiju se primati osobe za koje vozač ili druga ovlaštena osoba prijevoznika utvrdi da bi svojim ponašanjem, prtljagom ili stvarima koje unesu u vozilo mogle ugroziti sigurnost putnika.*

*U vozila Prijevoznika ne smiju se primati osobe mlađe od šest godina bez pratnje odrasle osobe.*

*U vozila Prijevoznika ne smiju se primati osobe za koje vozač ili druga ovlaštena osoba prijevoznika utvrdi da su odjevene na način koji se izaziva javnu sablazan ili vrijeđa moral (osobe u kupaćim kostimima, osobe neprimjerene razodjevenosti i sl.).*

*Članak 34.*

*Slijepim osobama je dopušteno uvođenje u vozilo psa vodiča.*

*Putnicima je dopušteno uvođenje kućnih ljubimaca u vozilo Prijevoznika u odgovarajućim transporterima.*

*Ukoliko se psi ne prevoze u transporterima, moraju biti na povodcu.*

*Putnik koji je uveo kućnog ljubimca u vozilo odgovoran je za njegovo ponašanje i sam je dužan nadoknaditi štetu koju kućni ljubimac nanese ostalim putnicima, vozaču i kontroloru ili onečisti vozilo u tolikoj mjeri da se vozilo mora povući u garažu na čišćenje.*

*Zabranjen je prijevoz opasnih pasa određenih posebnim propisima.*

*Članak 35.*

*Prometnim osobljem u smislu ove Odluke podrazumijeva se:*

* *vozač vozila,*
* *kontrolor i*
* *druge ovlaštene osobe prijevoznika*

*Članak 36.*

*Vozač vozila dužan je nositi službenu odjeću.*

*Oblik i boju službene odjeće utvrđuje Prijevoznik.*

*Kontrolori i druge ovlaštene osobe Prijevoznika moraju imati, u vrijeme dok vrše kontrolu u vozilu, istaknutu posebnu oznaku.*

*Oblik i sadržaj posebne oznake propisuje Prijevoznik.*

*Članak 37.*

*Prometno osoblje dužno je za vrijeme obavljanja službe u vozilu odnositi se uljudno prema putnicima.*

*Članak 38.*

*S nađenim predmetima u vozilu, prometno osoblje i drugi djelatnici Prijevoznika dužni su postupati prema propisima o nađenim stvarima.*

*Članak 39.*

*Prometno osoblje, dok obavlja službu u vozilu, dužno je upozoriti putnika, ako uoči da on postupa protivno odredbama članka 32. ovih Općih uvjeta, a ukoliko i unatoč upozorenju nastavi s izvršenjem koje od navedenih radnji, prometno osoblje će zatražiti od putnika da napusti vozilo na prvom nadolazećem stajalištu linije.*

*Članak 40.*

*U slučaju zastoja, prekida ili poremećaja u odvijanju komunalne usluge uzrokovanog višom silom, Prijevoznik je dužan organizirati prijevoz na način da putnici u najmanjoj mjeri osjete posljedice poremećaja, odnosno u što kraćem roku poduzeti mjere za ponovnu uspostavu redovitog prijevoza.*

*Ukoliko se zbog zastoja ili izvanrednog događaja obustavi prijevoz na nekoj liniji ili na njenom dijelu, Prijevoznik je dužan u što kraćem roku osigurati zamjenski prijevoz vlastitim vozilima ili vozilima drugih prijevoznika.*

*Članak 41.*

*Na zahtjev putnika koji posjeduje valjanu putnu kartu ako je kašnjenje u prijevozu uzrokovan nastankom okolnosti iz članka 40. ovih Općih uvjeta, odnosno propustom Prijevoznik će izdati potvrdu ukoliko je nastalo kašnjenje dulje od 30 minuta.*

***VIII. OSTALE ODREDBE***

*Članak 42.*

*Putnik može u vozilo unijeti ručnu prtljagu, dječja kolica, sportsku opremu i drugu prtljagu koja svojim dimenzijama ne ugrožava sigurnost putnika i prometnog osoblja.*

*Članak 43.*

*Putnik je dužan voditi brigu o svojoj prtljazi. Prtljagu je potrebno smjestiti u prostor vozila gdje najmanje smeta ostalim putnicima kako bi se smanjila mogućnost ugrožavanja sigurnosti ostalih putnika i prometnog osoblja.*

*Članak 44.*

*U slučaju gubitka, krađe ili oštećenja pretplatne karte, putnik mora u što kraćem roku obavijestiti prijevoznika te izraditi novu pretplatnu kartu, pri čemu se u pogledu troška izrade, primjenjuje članka 22. ovih Općih uvjeta.*

*Članak 45.*

*Prijevoznik uz suglasnost Grada Šibenika, određuje da prvi mjesec početka pružanja usluge prijevoza bude promotivni mjesec, bez obveze putnika na plaćanja naknade za prijevoz.*

***IX. ZAVRŠNE ODREDBE***

*Članak 46.*

*Ovi Opći uvjeti isporuke komunalne usluge komunalnog linijskog prijevoza putnika, stupaju na snagu po suglasnosti predstavničkog tijela Grada Šibenika i objavljuju se u „Službenom glasniku Grada Šibenika“, na mrežnim (internet) stranicama Grada Šibenika* [*www.sibenik.hr*](http://www.sibenik.hr) *te na oglasnoj ploči i mrežnim (internet) stranicama Prijevoznika Gradski parking d.o.o.* [*www.gradski-parking.hr*](http://www.gradski-parking.hr)*.*

*Suglasnost Gradskog vijeća Grada Šibenika na Opće uvjete isporuke komunalne usluge komunalnog linijskog prijevoza putnika dana je na 9. sjednici Gradskog vijeća Grada Šibenika, dana 30. kolovoza 2022. godine.*

*Članak 47.*

*Ovi Opći uvjeti stupaju na snagu 01. rujna 2022. godine.*

*Direktor:*

*Goran Bulat, mag. oec.,v.r.*